CELEX: 32006R1891
Language: sk
Date: 2006-12-18 00:00:00
Title: Nariadenie Rady (ES) č. 1891/2006 z 18. decembra 2006 , ktorým sa menia a dopĺňajú nariadenia (ES) č. 6/2002 a (ES) č. 40/94 a ktorým nadobúda platnosť pristúpenie Európskeho spoločenstva k Ženevskému aktu Haagskej dohody o medzinárodnom zápise priemyselných dizajnov

29.12.2006   
               
               
                  SK
               
               
                  Úradný vestník Európskej únie
               
               
                  L 386/14
               
            
         NARIADENIE RADY (ES) č. 1891/2006
         z 18. decembra 2006,
         ktorým sa menia a dopĺňajú nariadenia (ES) č. 6/2002 a (ES) č. 40/94 a ktorým nadobúda platnosť pristúpenie Európskeho spoločenstva k Ženevskému aktu Haagskej dohody o medzinárodnom zápise priemyselných dizajnov
         RADA EURÓPSKEJ ÚNIE,
         so zreteľom na Zmluvu o založení Európskeho spoločenstva, a najmä na jej článok 308,
         so zreteľom na návrh Komisie,
         so zreteľom na stanovisko Európskeho parlamentu
         so zreteľom na stanovisko Európskeho hospodárskeho a sociálneho výboru,
         keďže:
         
                     (1)
                  
                  
                     Nariadením Rady (ES) č. 6/2002 z 12. decembra 2001 o dizajnoch Spoločenstva (1) sa vytvoril systém dizajnov Spoločenstva, ktorý umožňuje podnikom, aby jediným postupom získali jednotnú ochranu dizajnov Spoločenstva s účinkami na celom území Spoločenstva.
                  
               
                     (2)
                  
                  
                     Po prípravách, ktoré iniciovala a uskutočnila Svetová organizácia duševného vlastníctva (ďalej len „WIPO“) s účasťou členských štátov, ktoré sú členmi Haagskej únie, členských štátov, ktoré nie sú členmi Haagskej únie, a Európskeho spoločenstva, sa 2. júla 1999 na diplomatickej konferencii, ktorá bola na tento účel zvolaná v Ženeve, prijal Ženevský akt Haagskej dohody o medzinárodnom zápise priemyselných dizajnov (ďalej len „Ženevský akt“).
                  
               
                     (3)
                  
                  
                     Rada rozhodnutím 2006/954/ES schválila pristúpenie Európskeho spoločenstva k Ženevskému aktu Haagskej dohody o medzinárodnom zápise priemyselných dizajnov (2) a poverila predsedu Rady, aby uložil listinu o pristúpení u generálneho riaditeľa WIPO, len čo Rada prijme opatrenia potrebné na to, aby pristúpenie Spoločenstva k Ženevskému aktu nadobudlo platnosť. Toto nariadenie obsahuje uvedené opatrenia.
                  
               
                     (4)
                  
                  
                     Vhodné opatrenia by sa mali začleniť do nariadenia (ES) č. 6/2002 vložením novej hlavy o „medzinárodnom zápise dizajnov“.
                  
               
                     (5)
                  
                  
                     Pravidlá a postupy pre medzinárodný zápis s vyznačením Spoločenstva by mali byť v zásade rovnaké ako pravidlá a postupy, ktoré sa vzťahujú na prihlášky dizajnov Spoločenstva. Podľa tejto zásady by mal medzinárodný zápis s vyznačením Spoločenstva podliehať preskúmaniu, či neexistujú dôvody pre jeho výluku zo zápisu, predtým ako nadobudne rovnaký účinok ako zapísaný dizajn Spoločenstva. Podobne by mal medzinárodný zápis, ktorý má rovnaký účinok ako zapísaný dizajn Spoločenstva, podliehať rovnakým pravidlám pre výmaz ako zapísaný dizajn Spoločenstva.
                  
               
                     (6)
                  
                  
                     Nariadenie (ES) č. 6/2002 by sa preto malo zodpovedajúcim spôsobom zmeniť a doplniť.
                  
               
                     (7)
                  
                  
                     Pristúpením Spoločenstva k Ženevskému aktu sa vytvorí nový zdroj príjmov pre Úrad pre harmonizáciu vnútorného trhu (ochranné známky a vzory). Nariadenie Rady (ES) č. 40/94 z 20. decembra 1993 o ochrannej známke Spoločenstva (3) by sa preto malo zodpovedajúcim spôsobom zmeniť a doplniť,
                  
               PRIJALA TOTO NARIADENIE:
         
            Článok 1
            Článok 134 ods. 3 nariadenia (ES) č. 40/94 sa nahrádza takto:
            
               
                  „3.   Bez toho, aby boli dotknuté iné druhy príjmov, zahŕňajú príjmy celkové poplatky splatné na základe predpisov o poplatkoch, celkové poplatky splatné na základe Madridského protokolu uvedené v článku 140 tohto nariadenia pre medzinárodný zápis s vyznačením Európskych spoločenstiev a iné platby v prospech zmluvných strán Madridského protokolu, celkové poplatky splatné podľa Ženevského aktu uvedené v článku 106c nariadenia (ES) č. 6/2002 pre medzinárodný zápis s vyznačením Európskeho spoločenstva a iné platby v prospech zmluvných strán Ženevského aktu a v nevyhnutnom rozsahu subvenciu zapísanú do osobitnej kapitoly všeobecného rozpočtu Európskych spoločenstiev, oddiel Komisia.“
               
            
         
         
            Článok 2
            Nariadenie (ES) č. 6/2002 sa mení a dopĺňa takto:
            
                        1.
                     
                     
                        Článok 25 ods. 1 písm. d) sa nahrádza takto:
                        
                                    „d)
                                 
                                 
                                    ak je dizajn Spoločenstva v rozpore so skorším dizajnom, ktorý bol sprístupnený verejnosti po dni podania prihlášky alebo – ak sa požaduje právo prednosti – po dni vzniku práva prednosti dizajnu Spoločenstva a ktorý je chránený odo dňa, ktorý predchádza uvedenému dňu,
                                    
                                                i)
                                             
                                             
                                                zapísaným dizajnom Spoločenstva alebo prihláškou o takýto dizajn,
                                                alebo
                                             
                                          
                                                ii)
                                             
                                             
                                                zapísaným právom na dizajn členského štátu alebo prihláškou o takéto právo,
                                                alebo
                                             
                                          
                                                iii)
                                             
                                             
                                                právom na dizajn zapísaným podľa Ženevského aktu Haagskej dohody o medzinárodnom zápise priemyselných dizajnov, prijatého 2. júla 1999 v Ženeve (ďalej len ‚Ženevský akt’), ktorý bol schválený rozhodnutím Rady 2006/954/ES a ktorý má účinok v Spoločenstve, alebo prihláškou o takéto právo;“
                                             
                                          
                              
                  
                        2.
                     
                     
                        Za hlavu XI sa vkladá táto hlava:
                        „HLAVA XIA:
                        MEDZINÁRODNÝ ZÁPIS DIZAJNOV
                        Oddiel 1
                        Všeobecné ustanovenia
                        
                           Článok 106a
                           Uplatňovanie ustanovení
                           
                              1.   Ak v tejto hlave nie je ustanovené inak, toto nariadenie a akékoľvek nariadenia prijaté podľa článku 109, ktorými sa toto nariadenie vykonáva, sa uplatňujú obdobne na zápisy priemyselných dizajnov s vyznačením Spoločenstva podľa Ženevského aktu v medzinárodnom registri, ktorý vedie Medzinárodný úrad Svetovej organizácie duševného vlastníctva (ďalej len ‚medzinárodný zápis’ a ‚medzinárodný úrad’).
                           
                           
                              2.   Akýkoľvek záznam medzinárodného zápisu s vyznačením Spoločenstva v medzinárodnom registri má rovnaký účinok, ako keby bol urobený v registri dizajnov Spoločenstva na úrade, a akékoľvek uverejnenie medzinárodného zápisu s vyznačením Spoločenstva vo vestníku medzinárodného úradu má rovnaký účinok ako uverejnenie vo Vestníku dizajnov Spoločenstva.
                           
                        
                        Oddiel 2
                        Medzinárodné zápisy s vyznačením spoločenstva
                        
                           Článok 106b
                           Postup pre podanie medzinárodnej prihlášky
                           Medzinárodné prihlášky podľa článku 4 ods. 1 Ženevského aktu sa podávajú priamo na medzinárodnom úrade.
                        
                        
                           Článok 106c
                           Poplatky za vyznačenie
                           Predpísané poplatky za vyznačenie uvedené v článku 7 ods. 1 Ženevského aktu sa nahrádzajú individuálnym poplatkom za vyznačenie.
                        
                        
                           Článok 106d
                           Účinky medzinárodného zápisu s vyznačením Európskeho spoločenstva
                           
                              1.   Medzinárodný zápis s vyznačením Spoločenstva má odo dňa zápisu uvedeného v článku 10 ods. 2 Ženevského aktu rovnaký účinok ako prihláška o zápis dizajnu Spoločenstva.
                           
                           
                              2.   Ak nebolo oznámené odmietnutie alebo ak bolo akékoľvek takéto odmietnutie vzaté späť, má medzinárodný zápis dizajnu s vyznačením Spoločenstva odo dňa uvedeného v odseku 1 rovnaký účinok ako zápis dizajnu ako zapísaného dizajnu Spoločenstva.
                           
                           
                              3.   Úrad poskytuje informácie o medzinárodných zápisoch uvedených v odseku 2 v súlade s podmienkami ustanovenými vo vykonávacom nariadení.
                           
                        
                        
                           Článok 106e
                           Odmietnutie
                           
                              1.   Úrad oznámi medzinárodnému úradu odmietnutie najneskôr do šiestich mesiacov odo dňa uverejnenia medzinárodného zápisu, ak pri jeho preskúmaní zistí, že dizajn, pre ktorý sa požaduje ochrana, nezodpovedá definícii podľa článku 3 písm. a) alebo je v rozpore s verejným poriadkom alebo všeobecne akceptovanými zásadami morálky.
                              V oznámení sa uvedú dôvody, na ktorých sa odmietnutie zakladá.
                           
                           
                              2.   Účinky medzinárodného zápisu v rámci Spoločenstva sa môžu odmietnuť, až keď sa majiteľovi poskytne možnosť vzdať sa medzinárodného zápisu, pokiaľ ide o Spoločenstvo, alebo sa vyjadriť.
                           
                           
                              3.   Podmienky preskúmania dôvodov odmietnutia sa ustanovia vykonávacím nariadením.
                           
                        
                        
                           Článok 106f
                           Výmaz medzinárodného zápisu
                           
                              1.   Medzinárodný zápis sa čiastočne alebo celkom vyhlási za vymazaný v súlade s postupom v hlavách VI a VII alebo súdom Spoločenstva pre dizajn na základe protinávrhu v konaní pre porušenie.
                           
                           
                              2.   Ak sa úrad dozvie o výmaze, oznámi to medzinárodnému úradu.“
                           
                        
                     
                  
         
            Článok 3
            Toto nariadenie nadobúda účinnosť dňom nadobudnutia platnosti Ženevského aktu pre Európske spoločenstvo.
            Dátum nadobudnutia účinnosti tohto nariadenia sa uverejní v Úradnom vestníku Európskej únie.
         
         
            Toto nariadenie je záväzné v celom rozsahu a priamo uplatniteľné vo všetkých členských štátoch.
            V Bruseli 18. decembra 2006
            
               
                  Za Radu
               
               
                  predseda
               
               J.-E. ENESTAM
            
         
         
            (1)  Ú. v. ES L 3, 5.1.2002, s. 1. Nariadenie naposledy zmenené a doplnené Aktom o pristúpení z roku 2005.
         
            (2)  Pozri stranu 18 tohto úradného vestníka.
         
            (3)  Ú. v. ES L 11, 14.1.1994, s. 1. Nariadenie naposledy zmenené a doplnené Aktom o pristúpení z roku 2005.